ORDE do 26 de xaneiro de 2011 pola que se ratifica o acordo de extinción da Fundación Juan Cerqueira e se dispón a súa inscrición no Rexistro de Fundacións de Interese Galego.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/02/2011

Despois de examinar o expediente de extinción da Fundación Juan Cerqueira, tramitado por instancia do seu padroado, e con base nos seguintes:
Feitos.
1. O testamento do 28 de agosto de 1701 e o codicilo do 19 de novembro de 1702, outorgados por Juan Cerqueira Racionero ante o escribán de número e cabido da cidade de Tui, contiñan a vontade de fundar unha escola de primeiras letras na parroquia de Santa María A Real de Oia. De acordo co disposto polo fundador, os testamenteiros outorgaron a escritura de constitución da fundación o día 29 de agosto de 1703 e estableceron a escola na casa e nos terreos adquiridos para o efecto en San Mamede de Pedornes.
O fundador designou como padroeiros os seus descendentes directos, con preferencia do home sobre a muller e do maior sobre o menor, os cales desempeñarían o seu cargo xuntamente co párroco e o alcalde do concello de Oia.
A fundación foi clasificada como benéfico-docente mediante resolución do Ministerio de Instrucción Pública y Bellas Artes do 16 de maio de 1934. No expediente de clasificación estableceuse que ata que algún descendente do fundador acreditase o seu dereito a formar parte do padroado, este quedaría composto polo alcalde, o párroco e o xuíz municipal do concello de Oia.
2. O expediente correspondente a esta fundación foi transferido á Xunta de Galicia en virtude do Real decreto 1763/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de educación. A Fundación Juan Cerqueira figura inscrita no Rexistro de Fundacións de Interese Galego, sección correspondente á Consellería de Educación e Ordenación Universitaria, co número 102.
3. En reunión realizada o día 2 de decembro de 2010, o padroado, composto polo alcalde-presidente, o párroco de Santa María de Oia e o xuíz de paz do concello, adoptou o acordo de extinguir a fundación como consecuencia da súa prolongada inactividade e a imposibilidade de realizar os seus fins. Así mesmo, acordou, con base no interese público das actividades que desenvolve o concello, que os bens resultantes da disolución da fundación fosen destinados ao Concello de Oia para fins de interese xeral.
Consideracións legais.
Primeiro.-A Lei 12/2006, do 1 de decembro, de fundacións de interese galego, dispón no seu artigo 44º, alínea 1.c), que a fundación se extinguirá, entre outras causas, cando sexa imposible realizar o fin fundacional. Neste suposto, de acordo co número 3 do dito artigo, a extinción da fundación requirirá o acordo do padroado ratificado polo protectorado.
Segundo.-O artigo 48º do Regulamento de fundacións de interese galego, aprobado polo Decreto 14/2009, do 21 de xaneiro, determina que nos supostos en que o padroado acorde a extinción da fundación por imposibilidade material ou xurídica para a súa realización, previsto na alínea 1 c) do artigo 44º da Lei 12/2006, do 1 de decembro, solicitará a ratificación do acordo por parte do Protectorado, xuntando a seguinte documentación: unha certificación do acordo de extinción adoptado polo padroado; unha memoria xustificativa da concorrencia da causa de extinción; as contas da fundación na data en que se adoptou o acordo de extinción e o proxecto de distribución de bens e dereitos resultantes da liquidación.
No expediente tramitado para o efecto resulta acreditado o cumprimento dos requisitos exixidos pola normativa aplicable, en particular, a causa de extinción invocada xustifica suficientemente a imposibilidade da entidade de cumprir os fins enunciados na carta fundacional. A fundación atópase nunha situación de prolongada inactividade. De acordo coa documentación que figura no expediente, as últimas contas anuais que presentou foron as correspondentes ao exercicio 1943.
Terceiro.-O Regulamento de fundacións de interese galego determina no seu artigo 17º, en relación coas formas de deliberar e de adoptar acordos o padroado, que para aprobar acordos que se refiran á extinción da fundación se requirirá o voto favorable das dúas terceiras partes dos asistentes sempre que, ademais, supoña a maioría absoluta dos seus membros. De acordo coa acta da reunión realizada polo padroado da fundación o día 2 de decembro de 2010, dos tres membros que compoñen o padroado, dous votaron favorablemente o acordo de extinción da fundación e o terceiro abstívose na votación.
Na cuestión da designación do destinatario dos bens e dereitos da fundación, e ao abeiro do disposto polo artigo 45º da Lei de fundacións de interese galego, cómpre ter en conta que, de acordo coa carta fundacional, os beneficiarios das actividades da fundación eran os veciños da parroquia de Santa María A Real do concello de Oia e a propia vontade do padroado que, en canto continuador ou intérprete da vontade do fundador, propón a entrega dos bens ao Concello de Oia para que os destine a fins de interese xeral.
Cuarto.-Esta consellería resulta competente para ratificar o acordo adoptado polo padroado da fundación en virtude do disposto no Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, en relación co establecido na Lei 12/2006, do 1 de decembro, de fundacións de interese galego e no seu regulamento.
Polo exposto,
DISPOÑO:
Primeiro.-Ratificar o acordo de extinción da Fundación Juan Cerqueira, adoptado polo seu padroado con base na imposibilidade de realizar o fin fundacional, e ordenar a súa inscrición no Rexistro de Fundacións de Interese Galego.
Segundo.-Aceptar a designación do Concello de Oia como entidade destinataria do remanente da liquidación da fundación, para que o destine a fins de interese xeral.
Terceiro.-O padroado da fundación realizará a liquidación, baixo o control deste protectorado, de acordo co disposto no artigo 50º do Regulamento de fundacións de interese galego.
Cuarto.- O acordo de extinción adoptado polo padroado na súa reunión do día 2 de decembro de 2010 deberá formalizarse en escritura pública, na cal se incluirá a conta final de liquidación, así como a acreditación da entrega dos bens e dereitos resultantes á entidade destinataria. A devandita escritura presentarase para a súa inscrición no Rexistro de Fundacións de Interese Galego.
Contra esta orde, que pon fin á vía administrativa, poderá interpoñerse un recurso potestativo de reposición ante o mesmo órgano que a ditou, no prazo dun mes contado desde o día seguinte ao da súa notificación, ou un recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa notificación, de conformidade co disposto polo artigo 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de xaneiro de 2011.
Jesús Vázquez Abad
Conselleiro de Educación e Ordenación Universitaria